Eläintarha

Eläintarha on alue, jossa eläimiä pidetään yleisön nähtävänä. Eläintarhoissa tehdään eläintieteellistä tutkimusta ja pyritään edistämään eläinlajien suojelua. Eläintarhoissa on onnistuttu säilyttämään tarhaamalla useita muuten sukupuuttoon kuolleita lajeja ja palauttamaan niitä luontoon. Suomessa eläintarhojen tehtävistä ja toiminnasta säädetään eläinsuojelulaissa.Eläinsuojelulaki 4.4.1996/247 20§

Eläinkokoelmia on ollut esillä tuhansia vuosia, mutta ensimmäinen nykyaikainen eläintarha oli vuonna 1752 perustettu Schönbrunnin eläintarha Wienissä. Ensimmäinen tieteellisesti järjestetty eläintarha oli Lontoon eläintarha, joka perustettiin 1826. Tämän jälkeen eläintarhat alkoivat yleistyä, ja 1900-luvun alussa Carl Hagenbeck kehitti eläintarhan, jossa eläimille luotiin niiden luonnollisia elinoloja muistuttavia ympäristöjä. Suomessa perustettiin ensimmäinen eläintarha Korkeasaareen vuonna 1889. Eläintarhojen suojelutehtävät ovat kehittyneet erityisesti 1950-luvun jälkeen.

 Historia 
 Varhaishistoria 
Jonkinlaisia eläinnäyttelyitä on ollut jo kauan, ja ensimmäiset eläintarhat liittyivät todennäköisesti varhaisiin yrityksiin kesyttää eläimiä.Encyclopædia Britannica. Egyptin faaraoilla oli jopa tuhansien villieläimien kokoelmia, jotka olivat osoituksena kuninkaallisen asemasta. Zhou-dynastian perustaja Wen Wang puolestaan keräsi 3 000 vuotta sitten eläintieteellisen kokoelman osaksi ”Tiedon puistoa”. Antiikin Kreikassa ja Roomassa oli myös eläinkokoelmia. Kreikassa niitä käytettiin myös opetustarkoituksen, ja Roomassa rikkaat perustivat ensimmäisiä yksityisiä eläintarhoja.

 Keskiaikaiset eläintarhat 
Keskiajan alussa Kaarle Suuri piti 700-luvulla kolmea kuninkaallista eläintarhaa.Hancocks, s. 121. Pyhän saksalais-roomalaisen keisarikunnan Fredrik II puolestaan keräsi 1200-luvulla Palermoon merkittävän eläintieteelliseen kokoelman. Vuonna 1235 Fredrik meni naimisiin Englannin kuningas Henrik III:n siskon Isabellan kanssa ja lahjoitti juhlan kunniaksi Henrikille kolme kissapetoa, jotka ilmeisesti olivat joko leopardeja tai leijonia. Näiden eläinten myötä sai alkunsa pitkäikäinen Lontoon Towerin eläintarha, joka toimi aina vuoteen 1835.Hahn, s. 7-10.

Samaan aikaan myös muualla maailmassa oli monia eläintarhoja. Marco Polon mukaan Kublai-kaanin hovissa oli näytteillä lukuisia villieläimiä. Hernán Cortés puolestaan löysi vuonna 1519 asteekkihallitsija Montezuma II:n laajan eläintarhan, jota hoiti noin 300 ihmistä.Hancocks, s. 122.

 Modernien eläintarhojen syntyminen 
Renessanssiaikana Euroopassa syntyi uusi ajattelutapa ja kiinnostus tieteisiin lisääntyi. Yksityiset eläintarhat ja -puistot tulivat muotiin, ja monet rikkaat kuninkaalliset ja kauppiaat alkoivat kilpailla eläinkokoelmillaan. Modernin eläintarhan sanotaan syntyneen 1752, kun 1765 yleisölle avattu Schönbrunnin eläintarha perustettiin Wieniin. Pian seurasivat Madrid, johon perustettiin eläintarha 1775, ja Pariisin kasvitieteellinen puutarha Jardin des Plantes, jonka yhteyteen avattiin eläintarha Ménagerie du Jardin des Plantes vuonna 1793. Ranskan kuningas Ludvig XIV oli perustanut eläinkokoelman Versaillesiin vuonna 1665 ja Ranskan vallankumouksen aikana kuninkaallisesta eläinkokoelmasta tuli julkinen eläintarha.The Oxford Companion to the History of Modern Science: Zoological Garden

Lontoossa vuonna 1826 perustettu Lontoon eläintarha oli ensimmäinen tieteellisesti järjestetty eläintarha. Sen kokoelmat oli jaoteltu taksonomisten periaatteiden mukaan. Sinne perustettiin myöhemmin saman vuosisadan aikana vielä ensimmäinen liskotalo, julkinen akvaario ja ensimmäinen hyönteistalo. Lontoon eläintarhan suosion jälkeen monet muut suuret kaupungit seurasivat esimerkkiä ja perustivat oman eläintarhan. Trendi levisi ensin ympäri Euroopan ja sieltä eteenpäin Melbourneen, Philadelphiaan, Kalkuttaan, Tokioon, Kairoon ja Pretoriaan.Hancocks, s. 123. 1800-luvun eläintarhoja voidaan tieteellisten ja valistuksellisten näkökohtien ohella pitää myös imperialistisen vallan symboleina.Ritvo s. 205-242. Eläintarhojen suosion kasvaessa kasvoi myös elävien eläinten kauppa, joka toimi osana muuta siirtomaakauppaa.Rothfels s. 68.


 Luonnonsuojelullisen merkityksen nousu 
Eläintarhojen yhteys lajien suojeluun alkoi biisonin suojelusta jo 1905, kun Bronxin eläintarhan johtajan William Temple Hornadayn aloitteesta perustettiin American Bison Society. Berliinin eläintarhan hankkeesta puolestaan käynnistyi 1923 ohjelma visentin pelastamiseksi.Turunen, s. 266.

Toisen maailmansodan jälkeen eläintarhojen välinen suojeluyhteistyö alkoi laajentua. Eläintarhojen kansainvälinen yhdistys IUDZG (nykyään WAZA) oltiin jo perustettu 1935. Tämän jälkeen eri mantereille on perustettu alueellisia yhdistyksiä, esimerkiksi Eurooppaan EAZA. Turunen, s. 267. 

Eläintarhat alkoivat suojella eläimiä tutkimustyötä tukemalla ja pyrkimällä kehittämään tarhattujen eläimien lisääntymisohjelmia. Eurooppalaisten eläintarhojen ylläpitämää lisäännytys- ja suojeluohjelmaa kutsutaan nimellä EEP-ohjelma. Kansainvälisten sopimusten, kuten CITES:n, ansiosta eläintarhat ovat pystyneet valvomaan suojelutoimia.

 Tehtävät 
Yksi eläintarhojen merkittävimmistä tehtävistä on eläintieteellisen tutkimuksen tekeminen. Tutkimustyötä varten on perustettu monia järjestöjä, joista ensimmäinen ja tunnetuin on Lontoon eläintieteellinen seura, joka on tehnyt tutkimusta Lontoon eläintarhassa jo 1800-luvulta saakka. Jotkut tutkimusjärjestöt ovat perustaneet eläintarhojen yhteyteen tutkimuskeskuksia. Tällainen on esimerkiksi Philadelphian eläintarhan Penrose Research Laboratory. Tutkimustyöhon liittyvät osittain myös opetukselliset tehtävät ja ympäristökasvatus. Monissa yliopistoissa on koululaisille ja opiskelijoille suunnattuja opetusohjelmia. Lisäksi niissä on oppaita ja infotauluja, joiden tehtävänä on antaa kävijöille tietoja eläimistä ja luonnosta sekä niiden suojelusta.

Eläintarhat ovat erityisesti 1900-luvun puolivälin jälkeen alkaneet osallistua aiempaa enemmän uhanalaisten lajien suojeluhankkeisiin. Eläintarhojen tehtävänä on siis nykyään myös luonnon monimuotoisuuden säilyttäminen. Tarhaamalla on onnistuttu jo pelastamaan lajeja, jotka olisivat muuten kuolleet sukupuuttoon. Eläintarhat ovat onnistuneet pelastamaan visentin, kaliforniankondorin, przewalskinhevosen ja valkobeisan. Toisaalta esimerkiksi muuttokyyhkyn pelastaminen sukupuutolta epäonnistui.Zoos Couldn’t Save The Passenger Pigeon Uhanalaisia eläimiä yritetään saada eläintarhoissa lisääntymään ja niitä pyritään tämän jälkeen siirtoistuttamaan takaisin luontoon. 

 Eläintarha vai eläinnäyttely? 
pienoiskuva|250x250px|Berberiapina Korkeasaaren eläintarhassa.
Puhekielessä eläintarhalla tai eläinpuistolla tarkoitetaan virheellisesti lähes kaikkia instituutioita, joissa voi nähdä eläimiä tarhassa. Suomen lain eläinten hyvinvoinnista mukaan eläintarha on kuitenkin sellainen paikka, jossa pidetään yleisölle näytteillä pääasiassa luonnonvaraisiin eläinlajeihin kuuluvia eläimiä, ja jossa edistetään luonnonvaraisen eläimistön suojelua.  

Lain mukaan eläintarhan tulee lisäksi osallistua:  

 eläinlajien suojelua edistävään tutkimukseen;
 eläinlajien suojelutaitoihin liittyvään koulutukseen;
 lajien suojeluun liittyvään tietojen vaihtoon; ja
 milloin se on tarkoituksenmukaista, eläinlajien vankeudessa kasvattamiseen, kannan uudelleen istuttamiseen tai lajien luontoon palauttamiseen.  

Mikäli lain määritelmä eläintarhasta ei täyty, voi paikka olla pysyvä eläinnäyttely. Pysyvän eläinnäyttelyn vaatimukset eläinten pitopaikkojen suhteen ovat samat kuin eläintarhoilla, mutta suojelutoimiin ei tarvitse osallistua. 

Kun laki tuli voimaan vuoden 2024 alussa, se korvasi vanhan eläinsuojelulain ja tarkensi eläintarhan määritelmää entisestään ja lisäsi vaatimuksia suojelua edistävistä toimista. Tuolloin Aluehallintoviraston mukaan on todennäköistä, että osa pienempien toimijoiden luvista muutetaan sen myötä pysyvän eläinnäyttelyn luviksi. Kesällä 2025 Suomessa toimi 12 eläintarhaa.

Puhekielessä kotieläintarha, -puisto tai -piha on etenkin lapsille suunnattu eläinnäyttely, jossa on kotieläimiä kuten lehmiä ja lampaita. Usein lapset saavat osallistua eläinten hoitoon tai silittää eläimiä. Jotkut eläintarhat tai -näyttelyt keskittyvät vain tiettyyn eläinryhmään. Akvaariossa on vesieläimiä, delfinaariossa delfiinejä. On myös lintutarhoja ja perhospuistoja. 

 Suomalaisia eläintarhoja 

+Nykyiset eläintarhat  NimiPaikkakunta Perustamis­vuosi Euroopan eläin­tarha­järjestö EAZA:n jäsen Suomen eläin­tarha­yhdistyksen jäsen Eläin­lajeja Eläin­yksilöitä Vuosittaisia kävijöitä Vakituista henkilö­kuntaaKiteen eläinpuistoKitee1996EiEi50n. 200 1-4 Korkeasaaren eläintarhaHelsinki1889 KylläKyllä1551457500 000 n. 80 Kuusamon SuurpetokeskusKuusamo1996EiEi3  1-4 Lomamäen lemmikkipuistoInkoo1999EiEiMaretariumKotka2002EiKyllä60170030 000 7 Merimaailma Sea Life HelsinkiHelsinki2002EiKyllä150  255 000 30 Ranuan eläinpuistoRanua1983 KylläKyllä50200157 000 https://yle.fi/uutiset/3-1000820116 Särkänniemen akvaarioTampere1969EiKyllä200   TropicarioHelsinki2000EiKyllä   1-4 VisenttipuistoKuusamo2016EiEi1ZoolandiaLieto1984EiEi   Ähtärin eläinpuistoÄhtäri1973 KylläKyllä60 275 000 50

+Nykyisiä eläinpuistoja ja -näyttelyitä NimiPaikkakunta Perustamis­vuosi Euroopan eläin­tarha­järjestö EAZA:n jäsen Suomen eläin­tarha­yhdistyksen jäsen Eläin­lajeja Eläin­yksilöitä Vuosittaisia kävijöitä Vakituista henkilö­kuntaaHaltialan kotieläintilaHelsinkiEiEi  250 000Heinolan lintutarhatHeinola1963 EiEi  100 000HirvikartanoJämsä2008 EiKyllä3Koiramäki (Särkänniemi)Tampere1970 (uudistettu 2013) EiKyllä13   Kuopion eläinpuistoKuopio1984EiEi30  30 000 Orimattilan kotieläinpuistoOrimattila1989EiEi   PikkuKiliLieksa1993EiEi   Ysitien lemmikkiLeppälahti1982 EiEi20 ZoolandiaLieto1984EiEi   
+Lopettaneita eläintarhoja ja -puistojaNimiPaikkakuntaPerustamis­vuosiLopettamisvuosiAkvaariolinna Vantaa19832006Oulun yliopiston eläintarhaOulu19862010Suvenniemen Eläintieteellinen asema Kajaani19251939Särkänniemen delfinaario Tampere19852016Tampereen eläintarha Tampere19641972Konijänkän kotieläinpihaKolari20052019Kukka- ja eläinpuisto EscurialLiminga19872023

 Kritiikki ja toiminnan valvonta 
Eläintarhojen olosuhteita kohtaan esitetään jonkun verran kritiikkiä. Häkissä elävien eläinten elinpiiri on hyvin rajattu, eikä eläinten päivärutiineissa ole juurikaan vaihtelua. Eläintarhassa elintila on keskimäärin vain sadasosa luonnollisen reviirin koosta. Eläimet eivät joskus pystykään tarhoissa toteuttamaan lajityypillistä käyttäytymistään. Eläinkysymyksille omistautuneista suomalaisista järjestöistä esimerkiksi Animalia ja Oikeutta eläimille suhtautuvat kriittisesti eläintarhoihin.

Maailman eläintarha- ja akvaariojärjestöllä sekä sen alaisilla järjestöillä, kuten Euroopan eläintarha- ja akvaariojärjestöllä, on melko tiukat standardit valvomilleen eläintarhoille. Järjestöihin kuuluu kuitenkin vain noin kymmenen prosenttia maailman eläintarhoista. Järjestön ulkopuolella olevat tarhat ovat vain paikallisen lainsäädännön valvonnassa, ja monissa maissa lainsaadäntö on melko olematonta. 

Suomessa eläintarhojen ja -näyttelyiden toimintaa valvoo paikallisella tasolla Aluehallintovirasto. Vuoden 2024 alussa voimaan tulleen eläinten hyvinvointilain myötä aluehallintovirastot joutuvat arvioimaan kaikki eläintarhaluvat uudelleen, sillä eläintarhan määritelmä laissa tarkentuu. 

 Katso myös 

 Maailman eläintarha- ja akvaariojärjestö
 Euroopan eläintarha- ja akvaariojärjestö
Suomen eläintarhayhdistys
 EEP-ohjelma
 Luonnosta hävinnyt laji

 Lähteet 

 Viitteet 

 Aiheesta muualla 

 Korkeasaaren eläintarha
 Ylen Elävä arkisto: Ovatko eläintarhat eläinten keskitysleirejä? Suomessa kuvattu eläintarhakriittinen dokumenttielokuva 1970-luvulta.


Luokka:Seulonnan keskeiset artikkelit